РЕГЛАМЕНТ (ЕО) № 226/2007 НА КОМИСИЯТА
от 1 март 2007 година
за разрешаване на Saccharomyces cerevisiae CNCM I-1077 (Levucell SC20 и Levucell SC10 ME) като фуражна добавка
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
като има предвид, че:
(1)
В Регламент (ЕО) № 1831/2003 се предвижда разрешаването на добавки за използване при храненето на животните и основанията и процедурите за предоставянето на такива разрешителни.
(2)
В съответствие с разпоредбите на член 7 от Регламент (ЕО) № 1831/2003 бе подадено заявление за подготовка на разрешително, посочено в приложението. Това заявление бе придружено от данните и документите, изисквани съгласно член 7, параграф 3 от посочения регламент.
(3)
Заявлението се отнася до новата употреба на препарати от Saccharomyces cerevisiae CNCM I-1077 (Levucell SC20, Levucell SC10 ME) като фуражна добавка за млекодайни кози и млекодайни овце, както и за класифицирането му в категория добавки „зоотехнически добавки“.
(4)
Употребата на Saccharomyces cerevisiae CNCM I-1077 бе разрешена без краен срок за млечни крави и говеда за угояване от Регламент (ЕО) № 1200/2005 на Комисията (2).
(5)
Бяха представени нови данни в подкрепа на заявление за разрешително относно млекодайни кози и млекодайни овце. Европейският орган за безопасност на храните (наричан по-долу „Органът“) заключи в своето становище от 15 юни 2006 г., че Saccharomyces cerevisiae CNCM I-1077 (Levucell SC20, Levucell SC10 ME) не се отразява неблагоприятно върху здравето на животните, човешкото здраве или околната среда. Впоследствие той направи заключение, че Saccharomyces cerevisiae CNCM I-1077 (Levucell SC20, Levucell SC10 ME) не представлява никакъв друг риск, който би могъл в съответствие с член 5, параграф 2 от Регламент (ЕО) № 1831/2003 да изключи издаването на разрешително. Съгласно посоченото становище употребата на препарата не се отразява неблагоприятно върху тези допълнителни категории животни. Органът не смята, че има необходимост от специфични изисквания за последващ мониторинг след пускането на пазара. Също така той потвърди доклада за метода на анализ на фуражната добавка във фуража, предоставен от Референтната лаборатория на Общността, създадена с Регламент (ЕО) № 1831/2003.
(6)
Оценката на този препарат показва, че условията за разрешителното, предвидени в член 5 от Регламент (ЕО) № 1831/2003, са спазени. Поради това употребата на този препарат следва да се разреши, както е посочено в приложението към настоящия регламент.
(7)
Предвидените в настоящият регламент мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът, посочен в приложението, принадлежащ към категория добавки „зоотехнически добавки“ и към функционална група „стабилизатори на чревната флора“, е разрешен като добавка при храненето на животните съгласно условията, предвидени в посоченото приложение.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 март 2007 година.